Karsten Nonbo (V), 2010-11-23:
Jeg vil egentlig godt tage den tråd op, som justitsministeren efterlod – den med, at man giver forældrene bøden, hvis de færdes sammen med deres børn og børnene kører uden cykelhjelm.
Her ville der desværre være nogle ansvarsløse forældre, der ville sige til barnet, når det ikke har cykelhjelm med, at der ikke er andet at gøre, end at det må cykle lidt i forvejen, og det er i hvert fald den helt forkerte vej at gå.
Så er der en anden ting, og det er, at hvis nu vi indførte det her totale påbud om brug af cykelhjelm, skal det være de steder, hvor færdselsloven gælder.
Der skal man jo lige huske på, at færdselsloven gælder alle steder, hvor der kan komme en bil.
Det vil sige, at den gælder på en campingplads, den gælder på en parkeringsplads.
De kan ikke færdes nogen steder med deres cykel, uden at de har hjelmen med.
Man skal gøre sig helt klart, at det også er en konsekvens.
Jeg tror også, at det desværre får den konsekvens inden for det, der hedder mobning, som der jo også foregår, at man gemmer hinandens cykelhjelm.
I gamle dage, kan jeg huske, piftede vi cyklen, så de skulle trække hjem.
Nu kan man gemme cykelhjelmen, så de skal trække hjem.
Så det er en stor risiko, der også skal overvejes.
Der er ingen tvivl om, at det er pip uden hjelm, som man siger.
Derfor er det glædeligt at konstatere, at antallet af cykelhjelmsbrugere her i Danmark er voksende.
Den vej med det voksende antal brugere synes jeg vi skal gå.
Der må forældrene altså meget gerne gå foran.
Det kan godt undre mig lidt, at der er 80 pct., der siger, at det er i orden at kræve cykelhjelm.
Det er jo så nemt at sidde hjemme i sofaen og sige: Sådan vil vi godt have det, vi vil bare ikke selv yde noget til det.
Det er i mine øjne mere dobbeltmoral, end det er egentlig moral.
Så jeg synes, at vi ved hjælp af kampagner skal få nogle flere til at bruge cykelhjelm.
Forældrene skal gå foran, og forældrene skal også være dem, der siger, at de bruger cykelhjelm, og derfor skal børnene også bruge cykelhjelm, fordi det er klogt.
Så lige et trøstende ord: Nu står der her i beslutningsforslaget, som jo ikke er bearbejdet meget, siden vi behandlede det sidst, at 24 børn under 15 år døde i trafikken i 2007.
Der kan jeg så glædeligvis sige, selv om man ikke kan tale om glæde i sådanne sager, at i 2008 faldt det tal til 15, og i 2009 faldt det til ni, og her i år er vi nede på syv.
Med hensyn til hvor mange af dem der var på cykel, er det sådan, at ud af de 15 i 2008 var syv passagerer i en bil, syv var fodgængere, en var cyklist, og det var en, der blev kørt ned af en knallert, der kørte fuldkommen vanvittigt.
I 2009 var fire ud af de ni, der var under 15 år, passagerer i en bil, tre var fodgængere, og to var cyklister.
Og i år er det sådan, at fire ud af de syv har været passagerer og to har været fodgængere.
En cyklist blev kørt ned af et tog, og der må man nok sige at cykelhjelmen desværre ikke hjælper ret meget.
Så hvis jeg må være en lille smule polemisk, vil jeg sige, at den cykelhjelm gør størst gavn inde i en bil.
Det er så nemt, når man selv kører i bil, at stille krav til, hvad cyklister skal gøre, men hvis vi virkelig ville noget, stillede vi krav om, at bilister skulle køre med hjelm, for dér kan reddes mange mennesker.
Der er mange, der får hovedkvæstelser, når de sidder i et køretøj og køretøjet vælter rundt osv.
Så vi skal altid starte med at feje for egen dør, og her synes jeg, at vi i den grad skal motivere folk til at bruge hjelm, fordi det alle steder er klogt at have hjelm på.
Vi ser også, at de professionelle cykelryttere og racerkørere bruger hjelm, når de kører.
Og alt andet lige er det nemmere at sidde i et motoriseret køretøj med hjelm, for der sveder man ikke så meget.
Det gør man altså indimellem en varm sommerdag på en cykel.
Men den undskyldning skal vi jo helst ikke bruge over for børnene, for vi skal motivere dem og os selv til at bruge hjelm.
Det er det klogeste at bruge hjelm, men tvangen er jeg bange for rammer os som en boomerang.
Nu har jeg været i New Zealand, Australien og Canada, og det er ikke just cyklister, man ser der, så jeg vil godt tro, at deres benyttelsesprocent er oppe i nærheden af 100, men det er et spørgsmål om, at de alle tre bruger cykelhjelm, når de cykler.
Der er ikke mange cyklister i nogen af de tre lande.